Aðalframkvæmdastjóri Sameinuðu þjóðanna hvetur herforingjastjórnirnar í Vestur-Afríkuríkjunum Gíneu, Malí og Búrkína Fasó til að afhenda borgaralegri stjórn öll völd svo fljótt sem verða má.
Antonio Guterres lét þessi orð falla eftir fund með Macky Sall forseta Senegal í gær. Framvæmdastjórinn sagði þá hafa sammælst um að koma þyrfti á viðræðum við herforingjastjórnirnar. Þannig mætti koma á jafnvægi í löndunum þremur. Herinn í Malí gerði uppreisn gegn ríkjandi valdhöfum ágúst 2020 og maí 2021. Það sama gerðist í Gíneu í september á síðasta ári og í Búrkína Fasó nú í janúar. Sall forseti Senegal fer fyrir ECOWAS efnahagsbandalagi Vestur Afríku, sem vísað hefur ríkjunum þremur úr félagsskap sínum.
Eins upphófust harðar efnahagsþvinganir á hendur Malí í janúar eftir að herforingjastjórnin aftók að færa borgaralegri stjórn völdin. Stjórnum hinna landanna tvegga hefur verið hótað hinu sama verði ekki af valdaskiptum innan sanngjarns tímaramma. Hvorug stjórnin kveðst gefa eftir fyrirætlanir sínar um tveggja til rúmlega þriggja ára aðlögunartíma. Mamady Doumbouya, leiðtogi herforingjastjórnarinnar í Gíneu, tilkynnti á laugardag að stjórn hans þyrfti þrjátíu og níu mánuði. Stjórnarandstöðuflokkar í landinu lýstu þegar harðri andstöðu við þá fyrirætlan, jafnt þeir flokkar sem fylgjandi og andstæðir voru hinum fallna forseta Alpha Conde. ECOWAS krefst almennra kosninga í Malí innan sextán mánaða.